b'\n_START_ARTICLE_\nVauvojen surmaaminen\n_START_PARAGRAPH_\nVauvojen surmaaminen on ollut monissa muinaissa kulttuureissa ainakin tietyin ehdoin luvallinen k\xc3\xa4yt\xc3\xa4nt\xc3\xb6. Jos lapsi on is\xc3\xa4t\xc3\xb6n tai muuten luvattomasta suhteesta syntynyt eli avioton lapsi, h\xc3\xa4net on voitu surmata. Lapsia on surmattu my\xc3\xb6s tarkoituksena rajoittaa lapsim\xc3\xa4\xc3\xa4r\xc3\xa4\xc3\xa4. My\xc3\xb6s vammaisia lapsia on surmattu. Lapsia on voitu haudata el\xc3\xa4v\xc3\xa4lt\xc3\xa4, tai heid\xc3\xa4t on j\xc3\xa4tetty luontoon n\xc3\xa4\xc3\xa4ntym\xc3\xa4\xc3\xa4n tai villiel\xc3\xa4inten sy\xc3\xb6t\xc3\xa4v\xc3\xa4ksi. N\xc3\xa4m\xc3\xa4 tavat ovat usein olleet sellaisia, ett\xc3\xa4 lapsen surmaaminen on ollut tekij\xc3\xa4ns\xc3\xa4 kannalta mahdollisimman helppoa. Lapsesta on ik\xc3\xa4\xc3\xa4n kuin luovuttu, eik\xc3\xa4 sen kuolemaa ole joutunut n\xc3\xa4kem\xc3\xa4\xc3\xa4n. Monet vanhat sadut, kuten "Hannu ja Kerttu" kertovat t\xc3\xa4st\xc3\xa4. My\xc3\xb6s susien pelko saattaa liitty\xc3\xa4 osin lasten j\xc3\xa4tt\xc3\xa4miseen "suden suuhun"._NEWLINE_Monissa kulttuureissa vastasyntynyt ei v\xc3\xa4h\xc3\xa4\xc3\xa4n aikaan ole varsinainen henkil\xc3\xb6. Yleens\xc3\xa4 lapsi otetaan perheen, suvun tai yhteis\xc3\xb6n j\xc3\xa4seneksi erityisess\xc3\xa4 tilaisuudessa, johon yleisesti liittyy nimen anto. Ennen nimenantoa lasten surmaamista ei ole joissain kulttuureissa ja lains\xc3\xa4\xc3\xa4d\xc3\xa4nn\xc3\xb6iss\xc3\xa4 pidetty rikoksena. Nimen mukana on nimitt\xc3\xa4in usein katsottu my\xc3\xb6s tulevan ihmisen sielun. Suomessa sana "siki\xc3\xb6" tarkoitti alun perin nimet\xc3\xb6nt\xc3\xa4 lasta. Kansanperinteess\xc3\xa4 on joitakin kertomuksia, joissa \xc3\xa4p\xc3\xa4r\xc3\xa4ksi ep\xc3\xa4ilty m\xc3\xa4\xc3\xa4r\xc3\xa4t\xc3\xa4\xc3\xa4n tapettavaksi.\n_START_SECTION_\nLasten surmaaminen Skandinaviassa\n_START_PARAGRAPH_\nSkandinaviassa lasten surmaaminen oli yleist\xc3\xa4 ennen kristinuskon nousua valta-asemaan. Varsinkin \xc3\xa4p\xc3\xa4r\xc3\xa4lapsia on tapettu. Lapsen surmaaminen oli luvallista ennen nimenantoa. Nimenanto liitti lapsen sukuun._NEWLINE_Islanti kristillistyi sill\xc3\xa4 ehdolla, ett\xc3\xa4 lapsia voitiin yh\xc3\xa4 surmata._NEWLINE_Vuonna 2011 l\xc3\xa4\xc3\xa4ketieteen etiikkaan keskittyv\xc3\xa4ss\xc3\xa4 tieteellisess\xc3\xa4 aikakauskirjassa julkaistiin artikkeli, jossa ehdotettiin vastasyntyneiden surmaamisen laillistamista. Tutkijat katsovat, ett\xc3\xa4 siki\xc3\xb6n abortoimisella ja vastasyntyneen surmaamisella ei ole periaatteellista eroa. Suomessa vastasyntynyt lapsi katsotaan raskauden kestosta riippumatta ihmiseksi, ja h\xc3\xa4neen ulottuu sek\xc3\xa4 lains\xc3\xa4\xc3\xa4d\xc3\xa4nn\xc3\xb6n ett\xc3\xa4 eettisten normien m\xc3\xa4\xc3\xa4rittelem\xc3\xa4 suoja.'